গাইবান্ধা প্রতিনিধিঃ রংপুর জেলার পীরগঞ্জ উপজেলার খেদমতপুর এলাকায় রংপুর থেকে ছেড়ে আসা ঢাকাগামী একটি বাসের ধাক্কায় তিন মোটরসাইকেল আরোহী নিহত হয়েছেন।বুধবার সন্ধ্যা সোয়া ৭টায় এ দুর্ঘটনা ঘটে।জানা যায়, নিহত তিন মোটরসাইকেল আরহী দুই ভাই-বোন ও তাদের বৃদ্ধ নানা।নিহতরা হলেন, নানা আবদুল মান্নান হেসকারু (৭০)। তার বাড়ি উপজেলার পাঁচগাছী এলাকায়, নাতি রোমান তালুকদার (২৫) ও তার ছোট বোন ত্বন্নি আক্তার (১৭)। তাদের বাড়ি খেদমতপুর তালুকদার পাড়া এলাকায়।এ বিষয়ে পীরগঞ্জ থানার ভারপ্রাপ্ত কর্মকর্তা (ওসি) ইসরাইল হোসেন জানান, রংপুর থেকে ঢাকার উদ্দেশে ছেড়ে যাওয়া একটি বাস পিছন থেকে তাদের মোটরসাইকেলকে ধাক্কা দিলে আরোহী তিনজন রাস্তায় ছিটকে পড়েন এবং বাস চাপায় স্পৃষ্ট হন। এতে ঘটনাস্থলেই তাদের মৃত্যু হয়।নিহত তিনজনের লাশ স্থানীয় হাইওয়ে পুলিশ ফাঁড়িতে রাখা হয়েছে। পুলিশ ফাঁড়ির ইনচার্জ আবুল গণী বিষয়টি নিশ্চিত করেছেন।এ ঘটনায় রংপুর-ঢাকা মহাসড়কের পীরগঞ্জ অংশ প্রায় আধা ঘণ্টা অবরোধ করে রাখে স্থানীয়রা। ফলে ওই মহাসড়কে যানজটের সৃষ্টি হয়।